**ПРОЕКТ**

**за определяне на условия и ред за възлагане на обществени превозни услуги с железопътен транспорт на територията на Република България във връзка с подготовката на нов договор**

*(Основни характеристики на процедурата)*

Основната цел на предстоящата обществена поръчка е да се отговори на потребността на обществото от превози с железопътен транспорт, при спазване на предвидените условия в приложимия Регламент (ЕО) № 1370/2007 на Европейския парламент и на Съвета от 23 октомври 2007 година относно обществените услуги за пътнически превоз с железопътен и автомобилен транспорт и за отмяна на регламенти (ЕИО) № 1191/69 и (ЕИО) № 1107/70 на Съвета. Това ще се постигне чрез прилагането на принципите на прозрачност, еднакво третиране на конкуриращите се железопътни предприятия и пропорционалност. Като краен резултат от провеждането на процедурата се очаква да бъдат осигурени безопасни, ефективни и висококачествени услуги за пътнически превоз с железопътен транспорт, при отчитане на социалните фактори и на тези, свързани с околната среда и регионалното развитие, както и предлагането на специфични тарифни условия за някои категории пътници.

**1.** **Обхват на обществената поръчка**

Предмет на обществената поръчка е извършване на обществени превозни услуги с железопътен транспорт при поемане от съответния превозвач на задължение за превоз и тарифно задължение, включително и превоз на пътници, на които е предоставено право на безплатно или с намалени цени пътуване.

Обществената поръчка ще бъде разделена на региони, така, както е показано в приложените карти, като:

а) възлагането на договорите ще бъде на регионален принцип. Обособяват се три региона – западен, северен и южен. Всеки от регионите включва и второстепенни линии;

б) осигурява се възможността всеки от регионите да бъде обслужван от депо на своята територия/регион на недискриминационен принцип;

в) осигурява се оптимално обезпечаване на всеки от потенциалните превозвачи с работници и служители.

Възлагането ще се извърши след провеждането на конкурентна тръжна процедура, открита за всички превозвачи, справедлива и съответна на принципите на прозрачност и недопускане на дискриминация.

Възлагането на задължение за обществени превозни услуги (ЗОУ) с железопътен транспорт на региони е мярка, която ще се приложи за първи път от българската държава, и представлява значително предизвикателство.

Министерството на транспорта и съобщенията планира да продължи активната комуникация със заинтересованите страни, включително синдикалните организации за обсъждане на условията на предстоящата обществена поръчка.

**2. Продължителност на договорите –** планираната продължителност на договорите е 12 (дванадесет) години, като Ефективната (Началната) дата на изпълнение на всеки от договорите е 13 декември 2026 г.

Избраната продължителност на договорите е съобразена с член 4, параграф 3 от Регламент (ЕО) № 1370/2007, както и чл. 54, ал. 2 от Закона за железопътния транспорт, като е в рамките на ограничението от 15 години за пътническите превози с железопътен транспорт. Избран е балансиран подход, при който продължителността от 12 години е достатъчна, за да се обезпечи финансова и оперативна сигурност на Изпълнителите. Не се предвижда възлагане за максимално допустимия срок, за да се стимулира конкуренцията и да се позволи бъдещото навлизане на нови участници на пазара на пътнически железопътни услуги.

Ефективната дата (13 декември 2026 г.) ще бъде предшествана от период на мобилизация, по време на който съответният Изпълнител следва да се подготви за започване на обществената превозна услуга. Периодът на мобилизация е времето от подписването на договора по съответния регион до 12 декември 2026 г. Периодът на мобилизация няма да бъде включен в срока на договора. Периодът на мобилизация ще бъде между 6 (шест) месеца и 1 (една) година, в зависимост от датата на сключване на договора.

Възложителят не планира да извършва авансови плащания към Изпълнителите през периода на мобилизация.

**3. Изключителни права –** не се предвижда предоставяне на изключителни права.

Изключителното право, както е определено в член 2, буква „е“ от Регламент (ЕО) № 1370/2007, упълномощава оператор на обществена услуга да извършва определени обществени услуги за пътнически превоз по конкретен маршрут или мрежа в рамките на определен район, като се изключва всеки друг такъв оператор. Възложителят не планира да го предвиди в условията на обществената поръчка, за да се сведе до минимум възможността за нарушаване на конкуренцията.

**4. Обем на поръчката; пазарни сегменти**

Обемът на поръчката е определен на базата на графика за движение на влаковете за 2025 г. При определяне обема на поръчката са взети под внимание анализите (на търсенето, демографски, на нагласите за ползване на железопътен транспорт), извършени в рамките на изготвената Пазарна оценка за железопътния сектор, определяща обхвата на задължението за извършване на обществена услуга в новия договор. Пазарната оценка е публикувана на сайта на Министерството на транспорта и съобщенията на адрес: <https://www.mtc.government.bg/bg/category/312/izgotvena-e-pazarna-ocenka-na-zhelezoptniya-sektor-opredelyascha-obkhvata-na-zadlzhenieto-za-izvrshvane-na-obschestveni-prevozni-uslugi-za-sledvaschiya-dogovor-za-izvrshvane-na-obschestveni-prevozni-uslugi-s-zhelezopten-transport>.

На базата на действащия договор и График за движение на влаковете (ГДВ) 2024-2025 г. са изчислени планираните влаккилометри за първата година от изпълнението на договорите. При подготовката на Графика за движение на влаковете за следващите години от действието на договорите всеки от превозвачите представя заявки за капацитет, които се координират от управителя на инфраструктурата. Координирането на услугите между Изпълнителите в отделните региони ще се извършва чрез Общ График за движение на влаковете, който ще бъде изготвен от държавата, след съгласуване с общините и областните администрации. В договора ще се предвиди задължение за съответния Изпълнител да осигури взаимосвързана система от маршрути и график с Изпълнителите в останалите региони. Изпълнителите са задължени в периода на мобилизация да осигурят съвместимост между билетоиздаващите си системи, като сключват споразумение помежду си. Предвижда се в проекта на договор да бъде предложен механизъм за преглед, за да се поддържа договорът ефективен, както от гледна точка на изпълнението му от съответния Изпълнител, така и от гледна точка на нуждите на пътниците.

Съществено влияние върху обема на услугата имат демографските тенденции и търсенето. Изготвените в Пазарната оценка анализи показват, че влияние върху търсенето на пътнически железопътни услуги ще има спадът на населението в страната, който ще доведе до намаляване на броя пътуващи. Прогнозата до 2040 година показва, че общият брой на населението на България се очаква да бъде 6 135 500 души или с близо 12% по-малко спрямо това, което е било към 2020 г. Това ще повлияе съществено на броя пътувания с железопътен транспорт, независимо от очакванията за ръст на мобилността и нарастване на използването на железопътния транспорт в общия дял пътувания на гражданите. Освен намаляване на населението, прогнозните данни очертават допълнителна концентрация на населението в петте най-големи области на страната (София, Пловдив, Варна, Бургас и Стара Загора), където към 2040 година се очаква да живее около половината население на страната. При хипотеза за увеличаване на активността и пътуванията, общият брой превозени пътници ще нараства, но те ще бъдат генерирани от по-малък брой лица.

Процедурата ще се възложи при условията на Регламент (ЕО) № 1370/2007 и следвайки процедурата за кандидатстване, определена в Закона за обществените поръчки. В тази връзка се предвижда обемът на възложените услуги да се актуализира ежегодно чрез подписване на допълнително споразумение към основния договор. В проекта на договор за извършване на обществената превозна услуга ще бъдат включени разпоредби относно възможностите за актуализация на обема на възложените услуги. Ще се извършва ежегоден преглед на параметрите на договора, за да се поддържа договорът ефективен. В случай че настъпят обстоятелства, които да доведат до увеличение на влаккилометрите, ще се пристъпи и към увеличение на влаккилометрите по договорите с Изпълнителите, при съобразяване с техните възможности.

По отношение на финансовото отражение върху Изпълнителите в съответствие с предвиденото в техническите спецификации, съгласно изискването на Регламент 1370/2007, субсидията за компенсиране на задължението за превоз не може да надвишава сумата, съответстваща на нетния финансов ефект, който се равнява на сбора от последиците – (положителни или отрицателни) от изпълнението на задължението за обществени превозни услуги върху приходите и разходите на Изпълнителя, извършващ обществени превозни услуги.

В техническите спецификации ще бъде представена подробна информация за обхвата и обема на възлагането и графика за движение на влаковете за съответния регион, в т.ч. категория влакове (експресни, бързи, пътнически, крайградски пътнически, международни и нощни), номер на влаковете, начални гари, междинни гари и спирки, крайни гари, разстояния между гарите, скорости на движение в междугарията, часове на тръгване, часове на пристигане, престои, дни на движение, влаккилометри и други. Тарифните задължения са определени с отделен акт на Министерския съвет (ПМС № 295/2001).

Обемът на възлагането за съответните региони е изчислен на база влаккилометри в съответствие с ГДВ 2024 – 2025 г. През първата година от срока на новите договори (2027 г.) Изпълнителите ще спазват одобрения график за движение на влаковете за 2026-2027 г.

Планирани пазарни сегменти, включени в обема на поръчката:

- Експресни влакове (с минимум първа и втора класа, с резервация на всички места, със средна съобщителна скорост от минимум 80 км/ч, маршрут над 100 км в посока, обслужващи само градове с над 20 000 души население и/или на кръстопътни гари). Този пазарен сегмент понастоящем не е част от ЗОУ и няма достатъчно наличен подвижен състав, който е подходящ за извършването на този вид услуги. Предвижда се поетапно да се въвежда от първата година на новите договори с превозвачите, в зависимост от възможността да се осигури подходящ подвижен състав и капацитета на железопътната инфраструктура. (Виж картата на експресните влакове);

- Бързи влакове (с минимум първа и втора класа, с резервация на всички места, маршрут над 100 км в посока и обслужващи част от гарите и спирките по маршрута). Този пазарен сегмент понастоящем се изпълнява. Предвижда се оптимизирането му, във връзка с разделянето на обема на възлагането по региони. По-голямата част от бързите влакове ще се обслужват от западния превозвач. (Виж картата на бързите влакове);

- Пътнически влакове (с маршрут до 200 км в посока и обслужващи всички гари и спирки по маршрута). Този пазарен сегмент понастоящем се изпълнява. Предвижда се оптимизирането му, във връзка с разделянето на обема на възлагането по региони (Виж картата на регионалните и крайградските пътнически влакове);

- Крайградски пътнически влакове (с маршрут до 100 км в посока и обслужващи крайградските зони на административно-икономическите центрове). Този пазарен сегмент понастоящем се изпълнява. Предвижда се оптимизирането му, във връзка с разделянето на обема на възлагането по региони (Виж картата на регионалните и крайградските пътнически влакове);

- Международни влакове (с минимум първа и втора класа, с резервация на всички места, с маршрут, който пресича държавната граница на Република България и обслужващи част от гарите и спирките по маршрута в страната). Този пазарен сегмент понастоящем се изпълнява – на българска територия в състава на влаковете се включват допълнителни вагони, които превозват пътници в рамките на страната. Предвижда се запазването му и прецизиране на начина на покриване на нетния финансов ефект от изпълнението му на територията на страната (Виж картата на международните влакове);

- Нощни влакове (с минимум първа и втора класа, с резервация на всички места, предлагащи условия, включващи легла и/или кушети за преспиване, с маршрут над 100 км, който пресича или не пресича държавната граница на Република България и обслужващи част от гарите и спирките по маршрута в страната, с разписание в два последователни календарни дни). Този пазарен сегмент понастоящем се изпълнява. Предвижда се запазването му (Виж картата на нощните влакове).

**5. Достъп до подвижен състав**

Предвижда се изпълнението на договорите да бъде осигурено чрез собствен и/или нает подвижен железопътен състав, както и с подвижен състав, предоставен от държавата.

Подвижният състав, който ще бъде предоставен на избраните Изпълнители за безвъзмездно ползване, ще бъде определен пропорционално на обема на услугата, която ще се извършва за съответния регион, спрямо обема на обществената услуга за цялата страна.

В съответствие с член 5а от Регламент 1370/2007 на избраните Изпълнители ще бъде осигурен достъп до подвижен състав.

Подвижният състав, който се предвижда да бъде осигурен по Националния план за възстановяване и устойчивост е:

|  |  |  |  |  |
| --- | --- | --- | --- | --- |
|  | **Влаккилометри** | **ЕМВ** | **Маневрени локомотиви** | **Пояснение** |
| **Общо** | **Приблизително 23 000 000** | **60 бр.** | **9 бр.** | Приблизително по 2,6 ЕМВ и 0,4 локомотиви на 1 млн. влаккилометра |

От закупения подвижен състав съгласно Договор № Д-30/04.09.2024 г. за доставка на 20 броя едноетажни нулевоемисионни електрически мотрисни влака, както и Допълнително споразумение към него ДС-12/7.11.2024 г. за доставка на още 5 броя едноетажни нулевоемисионни електрически мотрисни влака,Договор № Д-4/22.02.2024 за доставка на 9 броя електрически маневрени локомотиви и Договор № Д-9/25.04.2025 г. за доставка на 35 броя нулевоемисионни електрически мотрисни влака, на избрания Изпълнител за всяки регион ще бъдат предоставени безвъзмездно за ползване съответен брой едноетажни нулевоемисионни електрически мотрисни влака и съответен брой електрически маневрени локомотиви за маневри в неелектрифицирани депа, пропорционално на обема на услугата, която извършва, спрямо обема на обществената превозна услуга за цялата страна. Срокът на доставка и регистрация на посочения подвижен състав е 31 август 2026 г. (по Договор № Д-30/04.09.2024 г. и Договор № Д-4/22.02.2024) и 25 август 2027 г. (на Договор № Д-9/25.04.2025 г.), когато се планира да бъде предоставен на Изпълнителя в съответния регион . След изтичане на срока на договорите, Изпълнителите са длъжни да върнат на собственика подвижния състав в състоянието, в което е получен, като се вземе предвид нормалната амортизационна норма, за да може държавата да го предостави на следващите Изпълнители на обществена услуга.

Подвижният железопътен състав, закупен с капиталов трансфер през срока на действие на настоящия договор, който ще бъде описан в приложение към Техническите спецификации, при изразяване на желание от страна на избраните Изпълнители, ще бъде предоставен безвъзмездно за изпълнение на услугата. След доставката на подвижен състав с капиталов трансфер съгласно Договор № 03-43-218/18.12.2023 г. за доставка и гаранционна поддръжка на 10 броя новопроизведени магистрални електрически локомотиви, на избрания Изпълнител за всеки регион ще бъде предоставен за безвъзмездно ползване подвижен състав, пропорционално на обема на услугата, която извършва спрямо обема на обществената услуга за цялата страна. Новият подвижен съставще бъде тестван и в експлоатационна готовност до м. декември 2025 г.

При предоставяне на новозакупен подвижен състав и закупен с капиталов трансфер през време на действие на настоящия договор подвижен състав, Изпълнителите поемат задължение да го използват само за извършване на възложените им превозни услуги. След изтичане на срока на договорите, Изпълнителите са длъжни да върнат на собственика подвижния състав в състоянието, в което е получен, като се вземе предвид нормалната амортизационна норма, за да може държавата да го предостави на следващите Изпълнители на обществена услуга.

По отношение на подвижния състав, който е собственост на досегашния превозвач и е придобит преди влизането в сила на Регламент (ЕО) № 1370/2007, новоизбраните Изпълнители ще имат възможност да го закупят или наемат на пазарна цена. Пазарната цена ще бъде не по-ниска от определената от независим оценител, намалена с всяка сума на компенсация от държавата, предоставена на настоящия превозвач под формата на субсидия за компенсиране на задължението за превоз на пътници и/или капиталов трансфер, получена от него във връзка със съответния подвижен състав. Настоящият Изпълнител подготвя процедура за избор на независим оценител, който да изготви оценка на подвижния състав, която ще бъде надлежно обявена преди началото на тръжната процедура – и ще бъде част от тръжната документация.

До доставката на новия подвижен състав Изпълнителите ще организират изпълнението на услугата чрез собствен и/или нает подвижен железопътен състав, както и с подвижния състав, закупен до момента с капиталови трансфери и/или с подвижния състав, придобит преди влизането в сила на Регламент (ЕО) № 1370/2007. По отношение на подвижния състав на настоящия превозвач, в тръжната документация ще бъде предвидено достатъчно време на Изпълнителите за осигуряване на подвижния състав, необходим за извършване на услугите.

В приложения към техническите спецификации ще бъде включена пълна и подробна информация за подвижния състав, закупен с капиталов трансфер през срока на действие на настоящия договор и заподвижния състав, придобит преди влизането в сила на Регламент (ЕО) № 1370/2007, до който ще бъде осигурен недискриминационен достъп на избраните Изпълнители за изпълнение на услугата за съответния регион. Информацията ще включва инвентарни номера на локомотивите/вагоните, име, група, серия. В документацията ще бъде предвиден също така и ред за предоставяне на подвижния състав.

**6. Достъп до материална база за ремонт, поддържане и експлоатация**

За изпълнение на задължението за превоз, на избраните Изпълнители ще бъде осигурен равнопоставен и недискриминационен достъп до материални бази за ремонт, поддържане и експлоатация на подвижния състав.

В случай че избраният Изпълнител за съответния регион не разполага със собствена сервизна база за техническа поддръжка на подвижния състав, същият е задължен към ефективната дата на изпълнението на договора да осигури сервизна база за изпълнение на задължението за поддръжка. На избраните Изпълнители ще се предостави възможност да наемат на пазарна цена, не по-ниска от определената от независим оценител, описаните в спецификацията бази.

**7. Гарантиране правата на заетите лица**

В рамките на процедурата ще бъде осигурено адекватно равнище на социална закрила за персонала на Изпълнителите на обществени услуги, съгласно Съображение 12 от Регламент (ЕС) 2016/2338. Избраните Изпълнители ще бъдат задължени да спазват изискванията, приложими в областта на социалното и трудовото право, установени с правото на Европейския съюз, националното право и колективното споразумение.

Възложителят ще постави като условие Изпълнителите в отделните региони да спазват определени социални стандарти. В документацията ще бъде посочен засегнатият от смяната на Изпълнителя персонал и ще се дадат прозрачни и ясни подробности за договорните права на прехвърляния персонал.

При спазване на Директива 2001/23/ЕО, документацията ще съдържа информация за правата и задълженията, свързани с прехвърлянето на работниците и служителите, наети от настоящия Изпълнител.

В съответствие с чл. 123, ал. 1, т. 7 от Кодекса на труда трудовите правоотношения с работниците и служителите ще бъдат запазени и няма да бъдат прекратени при избора на нови Изпълнители на обществената превозна услуга. При смяна на Изпълнителя на услугата ще настъпи промяна на работодателя в резултат на преотстъпване или прехвърляне на дейност от едното предприятие на другото, като трудовите правоотношения на работниците и служителите, обслужващи дейността на превозвача по отношение на превозите в съответния регион, ще бъдат запазени, като ще преминат към новия работодател – новия Изпълнител на обществената превозна услуга.

В случай на смяна на Изпълнителя, ще бъдат прехвърлени правата и задълженията на всички заети в настоящия Изпълнител работници и служители, ангажирани в съответния регион. Националното законодателство предвижда защита на правата на работниците и служителите, и урежда при прехвърляне на дейността на едно предприятие на друго предприятие, заетите в тази дейност работници да преминат към новото предприятие. Колективното трудово договаряне ще бъде запазено – работниците и служителите ще запазят своята работа, възнаграждения, както и социални придобивки.

Българските власти ще се придържат към изискването на Регламент (ЕО) 1370/2007 да осигурят подходящо ниво на социална закрила на персонала. Синдикалните организации също настояват за запазване на кадрите, заети в сектора – опитни и подготвени кадри, с ангажираност към професията и високо ниво на отговорност. В последните години се наблюдава хроничен проблем с набирането на квалифицирани кадри за железопътния транспорт. В тази връзка българските власти намират за социално оправдано да бъде запазен заетият брой работници и служители, осъществяващи дейности в съответния регион, и да се гарантира запазването на социалното равновесие в сектора.

За срока на действие на договорите, страните по тях ще поддържат действащи колективни трудови договори при условията и по реда на Кодекса на труда. Изпълнителите се задължават за целия срок на действие на договора да поддържат най-малко нивото на квалификация на персонала, съгласно *Приложение към Техническите спецификации – Качествени показатели за предоставяне на превозните услуги.*

**8. Компенсация за обществените услуги (с нулев финансов резултат) –** прогнозният разчет на необходимите средства за компенсиране на превозната услуга ще включва разумна печалба.

Предвидено е разумната печалба да бъде критерий за подбор и да не надвишава определено ниво.

Участниците в обществената поръчка ще оферират в ценовото си предложение разумна печалба до 5%. Предложената граница е нормална за пътническия транспортен сектор и е достатъчна за една компенсирана услуга. В проекта на договора са предвидени проверки от възложителя, както и независим одит.

При изпълнение на договора се предвижда възможност за изменение на Тарифата за превоз на пътници, както следва:

а) не по-често от веднъж в тримесечието на една календарна година да се индексират всички или част от цените в Тарифата с индекса на инфлация;

б) при трайно и чувствително увеличение на цените на горивата, електроенергията, инфраструктурните такси и другите продукти и услуги, съставляващи текущи разходи на превозвача, които надхвърлят с повече от 5% увеличението на индекса на инфлация.

В случай че съответният Изпълнител извършва не само субсидирани услуги в изпълнение на задължения за обществени превозни услуги, а развива и други дейности, счетоводството за посочените обществени услуги трябва да бъде отделено.

В съответствие с принципите, установени в член 4 и член 6 от Регламент 1370/2007, избраните Изпълнители на обществени услуги ще бъдат компенсирани за нетния финансов ефект, положителен или отрицателен, върху извършените разходи и реализираните приходи вследствие спазването на тарифните задължения, установени с общи правила, по начин, който предотвратява свръхкомпенсиране. Това не засяга правото на компетентния орган да включва задължения за извършване на обществени услуги, свързани с установяване на максимални тарифи в обществени поръчки за услуги.

В процедурата ще се установят предварително, по обективен и прозрачен начин, параметрите, въз основа на които се изчислява компенсацията. Тръжната документация ще включва формули за изчисляване на компенсацията. Разпределянето ѝ ще се извършва не само на базата на изминати влаккилометри, а и на базата на бонус – малус система, която отчита стойностите на ключови показатели за качество.

**9. Подизпълнение –** не се предвижда допускане на подизпълнение. Възложителят не смята за целесъобразно допускането на подизпълнители предвид разделянето на поръчката на региони.

**10. Ключови показатели за качество –** Качествените показатели за услугата ще бъдат описани в приложение към техническите спецификации „Качествени показатели за предоставяне на превозните услуги“.

**11. Критерий за възлагане на поръчката**

Планираме поръчката да се възложи по критерий „най-ниска цена“ по смисъла на чл. 70, ал. 2, т. 1 от Закона за обществените поръчки. Показателят, включен в критерия за оценка на офертите, е средна себестойност на влаккилометър.

При определянето на този критерий се счита, че в параметрите на поръчката са заложени изисквания, които гарантират качеството на услугата и всички допуснати до оценка оферти следва да отговарят на тях. С критерият „най-ниска цена“ се гарантира свободната конкуренция, липсата на дискриминация и равнопоставеност на участниците, както и се осигурява ефективното разходване на публични средства.

**12. Критерии за подбор**

Планираме критериите за подбор да са в съответствие с изискванията на европейското и националното законодателство в областта на железопътния транспорт, като намираме за разумно и необходимо участниците в процедурата да:

а) притежават Лицензия за извършване на железопътни превози на пътници, издадена в Република България или в друга държава членка на ЕС, валидна на територията на държавите членки на ЕС, в съответствие с Директива 2012/34/ЕС на Европейския парламент и на Съвета от 21 ноември 2012 година за създаване на единно европейско железопътно пространство и съответното национално законодателство – Закон за железопътния транспорт и Наредба № 42 от 6.07.2001 г. за лицензиране на железопътни предприятия за превоз на пътници и/или товари.

б) притежават Единен сертификат за безопасност с област на дейност всички линии от националната железопътна инфраструктура на Република България, издаден съгласно изискванията на Директива (ЕС) 2016/798 на Европейския парламент и на Съвета от 11 май 2016 година относно безопасността на железопътния транспорт, транспонирана в националното законодателство, по-специално в Закона за железопътен транспорт и Наредба № 59 от 5.12.2006 г. за управление на безопасността в железопътния транспорт.

в) прилагат система за управление на качеството, с оглед поддържане на качеството на услугите, съответстваща на стандарт БДС EN ISO 9001:2015 или еквивалент с област на приложение „Извършване на превоз на пътници с железопътен транспорт в международно и вътрешно съобщение“.

г) разполагат или да са в състояние да осигурят до влизането в сила на договорите подвижен състав за изпълнението на услугите, определен съобразно Графика за движение на влаковете за 2025 г.

д) не надвишават границата от 5% „разумна печалба“ в ценовите си приложения.

Във връзка с възможността Изпълнителите да ползват съществуващия подвижен състав на настоящия Изпълнител, е предвидено участниците в процедурата да извършват оглед на подвижния състав, определен за изпълнение на услугата в съответния регион, както и достъп до информация за техническото му състояние. В техническите спецификации е предвидено, че участниците имат право да направят оглед на подвижния състав, определен за изпълнение на услугата в съответния регион, и право на достъп до наличната документация за техническото му състояние, в срок до последния ден за подаване на оферти за участие. Освен възможността за ползване на предоставен от Възложителя подвижен състав, Изпълнителите могат да ползват собствен и/или нает подвижен състав.

**13. Индикативни срокове на провеждане на процедурата**

1. Разработване на **проект** на характеристиките и обхвата на услугата по пътнически железопътен превоз – до 24 април 2025 г.;
2. Представяне за предварителен преглед на службите на ЕК – 25 април – 20 май 2025 г.;

3) **Обществено обсъждане** на проекта – от 2 юни до 1 юли 2025 г.;

4) Разработване на **документацията** за избор на превозвачи – до 4 юли 2025 г. (по време на общественото обсъждане назначената от заместник министър-председателя и министър на транспорта и съобщенията работна група/комисия, работи по проекта на документация (част от която е и проекта на договор);

5) Съгласуване на документацията с Европейската комисия – от 4 юли до 18 юли 2025 г.;

6) Публикуване на предварително обявление в Европейски вестник – до 24 юли 2025 г.;

7) **Обявяване** на открита **процедура** за избор на превозвачи – до 31 юли 2025 г.;

8) **Срок за подаване на оферти** – до 30 октомври 2025 г.;

9**) Разглеждане**  на офертите и избор на Изпълнители – до 20 ноември 2025 г.;

10) **Сключване на договори** с избраните превозвачи – до 31 декември 2025 г. – *(Забележка: при условие, че не е налице обжалване от участници в процедурата);*

11) **Стартиране на обслужването** по новите договори – от новия годишен график за движение на влаковете – 13 декември 2026 г.